Endelig ligger der en plan klar for, hvornår der igen kører tog til Vendsyssel.

Selv om der går et halvt år, inden der igen kører tog mellem Aalborg Banegård og Vendsyssel, så er Hjørrings socialdemokratiske borgmester Arne Boelt tilfreds. Det skriver P4 Nordjylland. - Vi er rigtig glade for, at der nu er kommet nogle datoer på, så vi kan se, hvornår de forskellige ting er færdige. For fjorten dage siden skrev han sammen med tre andre nordenfjords borgmestre et skarpt brev til transportminister Henrik Dam Kristensen. De krævede reparationerne af jernbanesporene og jernbanebroen hurtigst muligt sat i gang, for manglende jernbanedrift gør ondt på Vendsyssel. I går kom Transportministeren så med en plan, der viser, at sporarbejdet er færdigt i oktober og jernbanebroen klar i november. - Så må vi jo tro på, at de har gjort det så hurtigt som teknisk muligt, og at det har ministerens bevågenhed, siger Arne Boelt. /ritzau/